О Т Ч Е Т

ЗА ДЕЙНОСТТА НА НАРОДНО ЧИТАЛИЩЕ

„СВЕТЛИНА”1928 СЕЛО БЕЗМЕР, ОБЩ. „ТУНДЖА”

2020 год.

Читалища са живият извор на българския дух и култура през вековете. Тук е запалена искрата и пламва огънят на Българското възраждане. Това е мястото, в което се поддържат живи българските традиции, мястото, в което малките българчета научават от своите баби и дядовци за бита, културата, прекрасните песни и танци, живите български шевици, където пламва и завинаги остава в сърцата им огънчето на българщи-ната.

Българското читалище е една необикновена институция и има потенциала да оцелее, да се обнови и развие, и да играе ключова роля в развитието на българското общество.

Затворихме 365 страници от една необичайна и доста по-трудна в организационно отношение година от дейността на нашето читалище . Свикнали винаги да излизаме от едно мероприятие влизайки в подготовката на ново- през 2020 година бяхме изправени пред едни нови правила, влизане и излизане от епидемиологична обстановка с различна продължителност.

Народно читалище „Светлина”1928 с. Безмер е създадено през 1928година и представлява двуетажна масивна сграда на застроена площ 485 кв. метра, предоставена от община „Тунджа” за безвъзмездно ползване . Читалището разполага с акордеон, пиано, аудио-сиди система, 5 настолни компютърни конфигурации, 2 лаптопа,цветен принтер, черно-бял принтер, скенер, ксерокс, интернет връзка, електронна поща и др.

Историята потвърждава истината, че читалищата са се създали чрез библиотеките. От стоте книги, събрани в един шкаф през 1928година, през 92 годишния път на читалището книгите са се увеличавали, подпомагали са работата на училището, редица поколения от тук са се самообразовали. Днес фонда на читалищната библиотека наброява 8316 библиотечни единици. Читателите през отчетния период са 34. През отчетната година техният брой драстично е намалял, но не само при нас е така. Причината е пандемията обхванала целия свят. Читалищното настоятелство полага усилия да привлече повече читатели, като се старае да разнообразява и предлага по- актуална литература, като за целта участва в проекти и отделя средства за закупуване на нова литература. През отчетния период са набавени 21 тома нова литература, закупени от читалището и дарение на стойност 257,81 лева.

Както всяка година така и през отчетния период се проведоха мероприятия, отразяващи по- забележителни дати и годишнини. Традиция е съвместно със здравна служба и жените от селото да празнуваме „Бабинден”. Съвместно с детската градина и пенсионерски клуб посрещаме „Баба Марта”, честваме 3-ти март,8-ми март.

През 2020 година бяхме длъжни да пренастроим своята работа, така че да спазваме правилата ,но и ежедневие с което трябва да свикнем освен да живеем и да работим. Да трудно е. Да спаднаха и отпаднаха част от нашите мероприятия, но нека запазим спокойствие, нека съхраним здравето на нашите самодейци и знайте, че когато загърбим вируса,отново сцените на общинските, национални и междунардни фестивали, ще бъдат завладени от нашите самодейци.

Членове на читалищното настоятелство са хора с различни професии, образование и възраст, но всички те се обединяват от общото желание да работят за бъдещето на Народно читалище „Светлина 1928” и за културният живот на село Безмер. През 2019 година читалището се ръководеше от Читалищно настоятелство на обществени начала от 7 човека: Милена Цветкова- председател, Славка Карагьозова, Росица Чалъкова, Ивелина Стоянова, Денка Адамова, Валя Господинова и Росица Кралева. Проверителна комисия от 3-ма човека: Кица Ганева- председател,Иванка Петрова и Пенка Йорданова. Заслужената оценка , която трябва да дадем за работата на тези хора /по моя преценка/ е отличен. Винаги са се отзовавали и помагали за вземане на решения по проблемите на читалището. Сега с избора на ръководство нека се има предвид досегашната работа и отношение на това настоятелство.

През отчетния период към читалището на щат имаше 2 бройки, като половината бройка е по проект „ Глобални библиотеки”.

От месец май 1997 година читалищата са на самостоятелна издръжка. И както казах приходите идват от субсидия, членски внос, наеми и проекти. И тъй като стигнахме до момента за средствата, аз прекратявам с отчета, а с финансовото състояние ще ви запознае доклада на Проверителната комисия.

Благодаря за вниманието!